b'\n_START_ARTICLE_\nFLK \xc2\xabStrombus\xc2\xbb\n_START_SECTION_\nHistorie\n_START_PARAGRAPH_\nI 1907 ble \xc2\xabStrombus\xc2\xbb solgt til Anglo-Saxon Petroleum Co. Ltd. i London. Den 4. juni 1918 ble hun truffet av en tysk ub\xc3\xa5t (UC 20) i posisjon 33\xc2\xb010\xe2\x80\xb2N 15\xc2\xb058\xe2\x80\xb2\xc3\x98 under en seilas fra Marseille til Port Said med trelast, krigsmateriell og tomfat. To av besetningsmedlemmene omkom._NEWLINE_T\xc3\xb8nsbergs Hvalfangeri fikk i 1925 konsesjon p\xc3\xa5 fangst utenfor kysten av Peru gjennom sitt peruanske datterselskap Compania Balenera del Peru Ltda i Callao. \xc2\xabStrombus\xc2\xbb ble innkj\xc3\xb8pt og bygget om til flytende hvalkokeri med ny tonnasje 6\xc2\xa0549 brt. Hun fanget nesten sammenhengende i sesongene 1925/26 og 1926/27 utenfor Peru, med en total fangst p\xc3\xa5 1615 hval og 55\xc2\xa0000 fat olje. Til tross for den brukbare fangsten, f\xc3\xb8rte virksomheten i Peru til et stort \xc3\xb8konomisk tap for selskapet. I 1928 ble derfor \xc2\xabStrombus\xc2\xbb solgt til hvalfangerselskapet Africa i T\xc3\xb8nsberg. Sesongene 1928/29\xe2\x80\x931930/31 fanget hun i Antarktis med relativt godt resultat. Selskapet overlevde imidlertid ikke det store prisfallet som medf\xc3\xb8rte at hele den norske hvalfangstfl\xc3\xa5ten l\xc3\xa5 i opplag sesongen 1931/32. Fangsten ble fors\xc3\xb8kt gjenopptatt i 1934/35, men ytterligere underskudd f\xc3\xb8rte til at \xc2\xabStrombus\xc2\xbb m\xc3\xa5tte selges. Den nye eieren, AS Sevilla i T\xc3\xb8nsberg, foretok en stor ombygging av kokeriet \xe2\x80\x93 blant annet ble det bygget opphalingsslipp. Finansiering av ombyggingen ble hovedsakelig bes\xc3\xb8rget av Chr. Salvesen & Co, som ogs\xc3\xa5 disponerte skipet. Etter \xc3\xa5 ha fanget i Antarktis 1936/37, ble hun senere benyttet som transportskip._NEWLINE_Ved angrepet p\xc3\xa5 Norge 9. april 1940 befant \xc2\xabStrombus\xc2\xbb seg ved S\xc3\xb8r-Georgia. Hun ble innlemmet i Nortraships fl\xc3\xa5te og avgikk for Freetown 26. april, med ankomst 15. mai. To dager senere forlot hun Freetown med en konvoi som skulle til Liverpool, men \xc2\xabStrombus\xc2\xbb skilte lag med denne konvoien etter et par dager og gikk alene til New Orleans, der hun ankom 9. juni. Den 8. juli seilte hun fra Bermuda med ankomst Manchester 2. august, f\xc3\xb8r hun seilte videre til Swansea. I slutten av oktober samme \xc3\xa5r skulle hun avg\xc3\xa5 for S\xc3\xb8r-Georgia, men under kompasstesting 26. oktober gikk hun p\xc3\xa5 en mine i posisjon 51\xc2\xb033\xe2\x80\xb248\xe2\x80\xb3N 03\xc2\xb056\xe2\x80\xb248\xe2\x80\xb3V. Hun begynte \xc3\xa5 ta inn vann, og satte kursen inn mot land. Taub\xc3\xa5ten \xc2\xabVictor\xc2\xbb kom til unnsetning, men klarte ikke \xc3\xa5 forhindre at \xc2\xabStrombus\xc2\xbb grunnst\xc3\xb8tte. Under en storm 30. oktober brakk fart\xc3\xb8yet i to; forparten drev et stykke f\xc3\xb8r det sank, mens akterparten ble liggende p\xc3\xa5 grunn i posisjon 51\xc2\xb034\xe2\x80\xb233\xe2\x80\xb3N 03\xc2\xb058\xe2\x80\xb221\xe2\x80\xb3V. Ingen liv gikk tapt i forliset, men en maskinist ble skadet og sendt til sykehus.'